Ilze Liepa

Ilze Marisovna Liepa (vene keeles Илзе Марисовна Лиепа; sündinud 22. novembril 1963 Moskvas) on läti juurtega Venemaa balletitantsija ja näitleja.

Ta oli 1981. aastast Moskva Suure Teatri balletisolist. 

Pärast Moskva akadeemilise koreograafiakooli lõpetamist 1981. aastal asus Ilze Liepa balletisolistina tööle Moskva Suures Teatris. 1991. aastal lõpetas ta GITIS-e ballettmeistriteaduskonna. 

1980. aastate keskel hakkas ta mängima mängufilmides ja 1990. aastate lõpus sõnalavastustes.

Ta on alates 1984. aastast mänginud 18 mängufilmis. Tema esimeseks filmirolliks sai naispeategelane Runa Bulat Mansurovi filmis "Sädelev maailm" (Aleksandr Grini samanimelise fantaasiateose ainetel; filmis mängis meespeaosa Tiit Härm). 2017. aastal tegi Liepa kaasa Rustam Hamdamovi mängufilmis "Mešok bez dna" ("Мешок без дна"). 

Kodakondsus
Ilze Liepal oli alates 2000. aastast kaks kodakondsust: Vene ja Leedu oma. Nimelt kuna ta oli tantsinud üle 10 aasta koos Leedu balletitantsija Petras Skirmantasega, anti talle erandkorras Leedu kultuuri reklaamimise eest Leedu kodakondsus. 2023. aasta novembris andis Ilze Liepa Venemaa meediale intervjuu, kus toetas Venemaa presidendi Putini algatatud sõda Ukrainas ja mõistis hukka Balti riikide käitumise. Selle tagajärjel võttis Leedu president temalt 2024. aasta märtsis Leedu kodakondsuse ära.BNS. Russian ballet dancer Ilze Liepa stripped of Lithuanian citizenship Lrt.lt, 07.03.2024.

Tunnustus
1996 – Venemaa Föderatsiooni teeneline kunstnik
2002 – Venemaa Föderatsiooni rahvakunstnik
2003 – Kuldne Mask kategoorias "Parim naisroll balletilavastuses" (Moskva Suure Teatri lavastuses "Padaemand")
2003 – Venemaa Föderatsiooni riiklik preemia
2007 – Karjala Vabariigi rahvakunstnik 

Isiklikku
Tema ema on näitleja Margarita Žigunova. Tema isa Māris Liepa (1936–1989) oli ja vend Andris Liepa on tuntud balletitantsijad. 

Ilze Liepa oli abielus viiuldaja Sergei Stadleriga. Tal on tütar (sündinud 2010) teisest abielust (abielu lahutati 2013. aastal).

Raamatud
"Метод Лиепа. Философия тела". Альпина, 2012 ISBN 978-5916712230 (200 lk, tiraaž 5000)
"Театральные сказки". Москва: Классик, 2014 ISBN 978-5386067663 (80 lk, tiraaž 3000)

Viited

Välislingid

Илзе Лиепа. kinopoisk.ru

Kategooria:Nõukogude Liidu balletitantsijad
Kategooria:Venemaa balletitantsijad
Kategooria:Venemaa näitlejad
Kategooria:Sündinud 1963